ธปท.เผยตั้งแต่ต้นปีมีทุนไหลออกหมื่นล้านยันไม่ผิดปกติ
ธปท.เผยต้นปีถึงปัจจุบันเงินทุนไหลออกสุทธิ 310 ล้านเหรียญสหรัฐ แต่ไม่น่าห่วงเพราะเป็นการปรับตัวตามทิศทางตลาดสหรัฐที่ดีขึ้น
17 ก.พ. 2558

ธปท.เผยต้นปีถึงปัจจุบันเงินทุนไหลออกสุทธิ 310 ล้านเหรียญสหรัฐ แต่ไม่น่าห่วงเพราะเป็นการปรับตัวตามทิศทางตลาดสหรัฐที่ดีขึ้น 
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย (ธปท.) กล่าวว่า ในเรื่องภาวะเงินทุนเคลื่อนย้ายในขณะนี้เป็นอะไรที่ธปท.ไม่กังวล เพราะตั้งแต่ต้นปีนี้มาจนถึงปัจจุบัน มีเงินทุนเคลื่อนย้ายไหลออกสุทธิ 310 ล้านเหรียญสหรัฐ (ราว 1 หมื่นล้านบาท หากคิดอัตราแลกเปลี่ยนเฉลี่ยในปัจจุบันที่ 32.60 บาท/เหรียญสหรัฐ) แบ่งเป็น ไหลเข้ามาในตลาดหุ้นสุทธิ 108 ล้านเหรียญสหรัฐ(ราว 3,520 ล้านบาท) แต่ไหลออกสุทธิจากตลาดพันธบัตร 418 ล้านเหรียญสหรัฐ (ราว 1.37 หมื่นล้านบาท) ซึ่งการที่เงินไหลออกดังกล่าวไม่ใช่เรื่องที่ผิดปกติ เนื่องจากเป็นการปรับตัวของตลาดไปตามทิศทางที่ปรับดีขึ้นของตลาดสหรัฐ
“ถึงเงินจะออกไปบ้าง แต่เงินบาทก็มีเสถียรภาพ เคลื่อนไหวค่อนข้างนิ่ง เพราะแม้จะมีเงินทุนไหลอกสุทธิจากตลาดหลักทรัพย์ แต่ก็มีเงินไหลเข้าจากเงินลงทุนโดยตรง(เอฟดีไอ) ซึ่ง ในเดือนธ.ค.ปีที่แล้วเอฟดีไอเข้ามา 560 ล้านเหรียญสหรัฐ (ราว 1.8 หมื่นล้านบาท) ทำให้ตอนนี้ไม่มีอะไรผิดปกติของเงินทุนเคลื่อนย้าย ซึ่งธปท.ได้ติดตามดูแลอยู่แล้ว” นายจิรเทพกล่าว
นายจิรเทพ กล่าวว่า ด้านตัวเลขจริงการขยายตัวทางเศรษฐกิจ(จีดีพี)ปี 2557ที่สำนักงานคณะกรรมการพัฒนาการเศรษฐกิจและสังคมแห่งชาติ(สศช.)ประกาศออกมาที่ 0.7% ก็ใกล้เคียงกับที่ธปท.คาดไว้ที่ 0.8% ซึ่งตัวเลขที่ทำให้ต่างกันเล็กน้อย เพราะการบริโภคภาคเอกชนที่ชะลอตัวมากกวาที่ธปท.คาดไว้ ซึ่งน่าจะมีสาเหตุจากรายได้เกษตรกรต่ำต่อเนื่องเป็นปีที่ 3 แล้ว
ทั้งนี้ นักค้าเงินระบุว่า วันนี้ค่าเงินบาทเปิดตลาดที่ระดับ32.59 -32.60 บาท/เหรียญสหรัฐใกล้เคียงจากที่ปิดตลาดเมื่อวานนี้ และคาดว่าวันนี้เงินบาทจะเคลื่อนไหวในกรอบแคบๆที่ 32.55- 32.60 บาท/เหรียญสหรัฐ เนื่องจากตลาดหุ้น ตลาดเงิน ตลาดทองคำ และตลาดน้ำมันที่นิวยอร์กปิดทำการในวันประธานาธิบดีสหรัฐ และยังมีหลายตลาดปิดทำการในเทศกาลตรุษจีนด้วย